DA Den Europæiske Unions Tidende CE 84/712

(2004/C 84 E/0800)

SKRIFTLIG FORESPØRGSEL E-0129/03

af Marco Cappato (NI) til Kommissionen

(28. januar 2003)

Om: Stop for Voice of Americas og Radio Free Asias programmer i Phnom Penh

Den 31. december 2002 meddelte USA's udenrigsministerium, at den cambodjanske regering havde fjernet Voice of Americas og Radio Free Asias programmer fra FM-radiostationen Beehive i Phnom Penh blot tre måneder efter deres start.

Det er afgørende for et hvilket som helst samfund på vej mod demokratisering at få nuanceret og reel information, og Voice of America og Radio Free Asia forbedrede kvaliteten og graden af ytringsfrihed for cambodjanske borgere.

Mangel på objektiv information er kilde til stor bekymring i Cambodja i dag, navnlig med henblik på parlamentsvalget, der finder sted i 2003.

Kommissionen har endnu ikke skønnet det nødvendigt på nogen måde konkret at følge op på Parlamentets beslutning, der inden for rammerne af 2002-budgettet anmodede om etablering af et Voice of Europe-netværk for at nå ud til de flere hundrede millioner mennesker, der stadig undertrykkes af autoritære og totalitære regimer.

Et grundlæggende element i samarbejdsaftalen mellem Cambodja og EU, der blev undertegnet i 1997, er Cambodjas og Det Europæiske Fællesskabs forpligtelse til at respektere og anerkende demokratiske principper og menneskerettigheder som indeholdt i verdenserklæringen om menneskerettighederne. Endvidere er der for de næste tre år (2002-2004) øremærket 68,7 mio. EUR til Cambodja til finansiering af aktiviteter i de sektorer, der står nævnt i EF-Cambodja-strategidokumentet.

Hvad agter Kommissionen at gøre for at sikre genåbningen af Voice of Americas og Radio Free Asias programmer i Cambodja? Hvorledes vil den sikre, at de cambodjanske borgeres grundlæggende rettighed til nuanceret og fri information respekteres, navnlig i anledning af det kommende valg?

Hvilke konkrete skridt vil Kommissionen tage for at gennemføre og fuldt ud håndhæve den såkaldte menneskerettighedsklausul, der er indeholdt i alle bilaterale og multilaterale samarbejdsaftaler indgået med såvel Cambodja som andre berørte lande i regionen?

Svar afgivet på Kommissionens vegne af Christopher Patten

(20. februar 2003)

Voice of Americas og Radio Free Asias programmer kan stadig modtages i dele af Cambodja, da de sendes fra et sted uden for landets grænser, men retransmissionen af disse programmer gennem Radio Beehive ophørte i december 2002.

EU har ved flere lejligheder givet udtryk for sin bekymring over retten til nuanceret og fri information i anledning af parlamentsvalget, der finder sted i juli 2003.

Den europæiske valgobservationsmission konkluderede i forbindelse med kommunalvalgene i Cambodja i 2002, at der var mangel på klare medieretningslinjer, og at de elektroniske mediers dækning var præget af stor skævhed til fordel for regeringen og det cambodjanske folkeparti.

Som følge af henstillingerne fra valgobservationsmissionen yder Kommissionen teknisk bistand til det nationale valgudvalg vedrørende PR og information med henblik på at øge gennemsigtigheden i valgprocessen og at forbedre informationen til vælgerne. Fællesskabet yder også, sammen med De Forenede Nationers Udviklingsprogram (UNDP), teknisk bistand til udarbejdelsen af forbedrede medieretningslinjer og en adfærdskodeks for journalister.

Kommissionen har en åben og ærlig dialog med de cambodjanske myndigheder om menneskerettighedsspørgsmål på møderne i Det Blandede Udvalg, der er nedsat i henhold til samarbejdsaftalen mellem EU og Cambodja, og i andre bilaterale kontakter. Dette gælder også for andre lande med bilaterale samarbejdsaftaler i Sydøstasien.

Selv om der stadig kan være grund til bekymring vedrørende menneskerettighederne i nogle af disse lande, er Kommissionen overbevist om, at situationen bedst kan forbedres ved en åben og konstruktiv dialog.

Hvad angår Cambodja, er der stillet yderligere EU-midler til rådighed til ikke-statslige organisationer (ngo'er), der er aktive på menneskerettighedsområdet, gennem det europæiske initiativ for demokrati og menneskerettigheder (EIDHR).

Mens »Ytringsfrihed og uafhængige medier« er blevet udpeget som en prioritet i andre sydøstasiatiske lande som Indonesien, er der fastsat følgende prioriteter for Cambodja: Oplysning om menneskerettigheder og uddannelse, med særlig vægt på ligestilling og barnets ret; forbedret adgang til retsvæsenet; konfliktforebyggelse og kampen mod straffrihed.